NARIADENIE KOMISIE (ES) č. 180/2005
z 2. februára 2005,
ktorým sa mení a dopĺňa nariadenie (ES) č. 1535/2003, ktorým sa ustanovujú podrobné pravidlá na uplatňovanie nariadenia Rady (ES) č. 2201/96 o systéme pomoci pre výrobky z ovocia a zeleniny
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2201/96 z 28. októbra 1996 o spoločnej organizácii trhu s výrobkami zo spracovaného ovocia a zeleniny (1), a najmä na jeho článok 6 ods. 1,
keďže:
(1)
Článok 7 ods. 1 druhý pododsek nariadenia Komisie (ES) č. 1535/2003 (2) pôvodne ustanovoval, že v zmluvách uzatvorených medzi organizáciami výrobcov a spracovateľov, ktoré sa týkajú paradajok, broskýň a hrušiek, nesmie lehota úhrady presiahnuť dva mesiace od konca mesiaca, v ktorom bola zásielka dodaná.
(2)
Nariadenie Komisie (ES) č. 444/2004 (3) rozšírilo platnosť tohto ustanovenia na všetky spracované produkty na báze ovocia a zeleniny.
(3)
Vzhľadom na získané skúsenosti je potrebné obmedziť túto požiadavku len na zmluvy, ktoré sa týkajú paradajok, broskýň, hrušiek alebo sušených fíg.
(4)
Opatrenia uvedené v tomto nariadení sú v súlade so stanoviskom Riadiaceho výboru pre spracované produkty na báze ovocia a zeleniny,
PRIJALA TOTO NARIADENIE:
Článok 1
V článku 7 ods. 1 nariadenia (ES) č. 1535/2003 sa druhý pododsek nahrádza takto:
„V zmluve sa tiež uvádza fáza dodávky, v ktorej sa uplatňuje suma uvedená v bode f) a platobné podmienky. V prípade paradajok, broskýň, hrušiek a sušených fíg nesmie lehota úhrady presiahnuť dva mesiace od konca mesiaca, v ktorom bola zásielka dodaná.“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 2. februára 2005